**Prydmøll** (Oecophoridae) er en artsrik gruppe av små sommerfugler, som omfatter både ganske fargerike og ensfargede grå arter. Tidligere ble en rekke grupper som nå blir regnet som egne familier (Depressariidae, Carcinidae, Chimabachidae, Cryptolechiidae, Hypertrophidae), ført til denne familien. Ulikt de fleste andre sommerfugler lever prydmøllene sjelden på levende planter, av de artene som forekommer i Norge er det bare *Pleurota bicostella* som har larver på levende, høyere planter. Mange av artenes larver lever i morken, død ved eller under barken på døde trær, andre av lav eller moser.

Utseende
--------

Små til middelsstore (vingespenn 8 – 46 mm) sommerfugler med avlange, avrundede vinger. Noen arter er fargerike i gult, svart, blått og metallfarger, andre er ensfarget grå eller brune. Hodet er forholdsvis lite, labialpalpene lange og oppoverkrummete, noen ganger svært lange. Antennene er trådformede og middels lange, noen ganger er de innerste leddene tett kledt med oppstående hår. Forvingene er avrundet tre- eller firkantede, bakvingene avlange, avrundede og bleke med ganske lange hårfrynser. Beina er middels lange.

*Oecophora bractella*
*Pleurota bicostella*

Utbredelse
----------

Prydmøllene finnes på alle kontinenter bortsett fra Antarktis, men de er særlig artsrike i Australia. Av rundt 3000 beskrevne arter lever 2200 på dette kontinentet (Powell 2003 s. 650), der de utgjør 35-40 % av alle sommerfuglarter. De fleste av disse er knyttet til eukalyptus-skoger, der de lever enten av døde eller levende blader.

Levevis
-------

Bortsett fra *Pleurota bicostella*, som har larver som lever i et fint silkespinn på lyng, har ingen av de nordiske artene sine larver på levende, høyere planter. De fleste er knyttet til død ved, og larvene lever enten i morken ved eller under bark. Disse artene kan være truet av moderne skogbruk, og mange er sjeldne.

Skadedyr
--------

Frømøll (*Hofmannophila pseudospretella*) og klistermøll (*Endrosis sarcitrella*) har larver som kan spise nesten hvilket som helst slags plantemateriale, og også ull. I naturen finnes de særlig i gamle fuglereir, og de kommer gjerne inn i hus om det er slike under taket. De er også meget vanlige i fjøs og uthus der larvene lever på for-rester eller lignende. Frømøllens larver er avhengige av en luftfuktighet på minst 80 % for å fullføre utviklingen sin, men de kan overleve tørrere perioder i en dvaletilstand. I fuktige kjellere kan de gjøre stor skade på lagrede matvarer og tekstiler, skadene kan være verre enn dem fra klesmøll. En del andre prydmøll lever også av diverse dødt materiale, men gjør sjelden skade i hus.

Systematisk inndeling / norske arter
------------------------------------

**Treliste**
* Ordenen sommerfugler, Lepidoptera Linnaeus, 1758
	+ Gruppen Glossata – Homoneura
		- Gruppen Coelolepida
			* Gruppen Myoglossata
				+ Gruppen Neolepidoptera
					- Gruppen Heteroneura
						* Gruppen Eulepidoptera
							+ Gruppen Ditrysia
								- Overfamilien Gelechioidea
									* Familien **prydmøll, Oecophoridae**
										+ Underfamilien Philobotinae
											- *Aplota palpella* (Haworth, 1828)
											- *Pleurota bicostella* (Clerck, 1759)
										+ Underfamilien Oecophorinae
											- *Borkhausenia minutella* (Linnaeus, 1758)
											- *Borkhausenia fuscescens* (Haworth, 1828)
											- *Borkhausenia luridicomella* (Herrich-Schäffer, 1856)
											- klistermøll, *Endrosis sarcitrella* (Linnaeus, 1758)
											- frømøll, *Hofmannophila pseudospretella* (Stainton, 1849)
											- *Harpella forficella* (Scopoli, 1763)
											- *Metalampra cinnamonea* (Zeller, 1839)
											- *Oecophora bractella* (Linnaeus, 1758)
											- *Batia unitella* (Hübner, 1796)
											- *Batia internella* Jäckh, 1972
											- *Decantha borkhausenii* (Zeller, 1839)
											- *Crassa tinctella* (Hübner, 1796)
											- *Buvatina stroemella* (Fabricius, 1779)
											- *Buvatina obscurella* (Brandt, 1937)
											- *Denisia similella* (Hübner, 1796)
											- *Denisia stipella* (Linnaeus, 1758)

Kilder
------

* Nettsiden *Svenska Fjärilar*, med bildegalleri:
* Aarvik, L. Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås. ISBN 82-995095-1-3
* Nettsiden *Norges sommerfugler*:
* Powell, J.A. (2003) Lepidoptera (Moths, Butterflies). side 631-664 i: Resh, V.H. og Cardé, R.T. (red.): *Encyclopedia of Insects*. Academic Press. ISBN 0-12-586990-8

Eksterne lenker
---------------

* (en) *Prydmøll* – oversikt og omtale av artene i WORMS-databasen Rediger på Wikidata

* (en) *Prydmøll* i Encyclopedia of Life Rediger på Wikidata

* (en) *Prydmøll* i Global Biodiversity Information Facility Rediger på Wikidata

* (no) *Prydmøll* hos Artsdatabanken Rediger på Wikidata

* (sv) *Prydmøll* hos Dyntaxa Rediger på Wikidata

* (en) *Prydmøll* hos Fauna Europaea Rediger på Wikidata

* (en) *Prydmøll* hos Fossilworks Rediger på Wikidata

* (en) *Prydmøll* hos ITIS Rediger på Wikidata

* (en) *Prydmøll* hos NCBI Rediger på Wikidata

* (en) *Kategori:Oecophoridae* – bilder, video eller lyd på Wikimedia Commons Rediger på Wikidata

* *Oecophoridae* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |